***Мәктәп туры***

ТАТАР МӘКТӘБЕНДӘ УКУЧЫ БАЛАЛАРГА

**ТАТАР ТЕЛЕННӘН ОЛИМПИАДА** **БИРЕМНӘРЕ**

(2021-2022 нче уку елы)

**10 нчы сыйныф**

**Үткәрү вакыты – 120 минут**

**Максималь балл – 54**

**I. Тестлардан дөрес җавапны билгеләгез.**

1. Җөмләдәге сүз басымы соңгы иҗеккә төшмәгән сүзләр саны дөрес күрсәтелгән рәтне билгеләгез. **(2 балл)**

*Адәм адәмгә сыенмыйча, агачка, ташка сыенмый.* (Мәкаль)

а) 1;

ә) 2;

б) 3;

в) 4.

2. Мәкальдәге ачык иҗекләр саны дөрес күрсәтелгән рәтне билгеләгез. **(2 балл)**

*Уңган кеше уяну белән сикереп торыр.* (Мәкаль)

а) 7;

ә) 8;

б) 9;

в) 10.

3. Фразеологизмның мәгънәсе дөрес күрсәтелгән рәтне билгеләгез. **(2 балл)**

*Маңгае йолдызлы*

а) бәхетле;

ә) куркак;

б) тырыш;

в) батыр.

4. Мәкальдәге ясалма сүзләрнең барысы да күрсәтелгән рәтне билгеләгез. **(2 балл)**

*Иртәгәге эшеңне бүген эшлә.* (Мәкаль)

а) *эшлә*;

ә) *иртәгәге, эшлә*;

б) *иртәгәге, бүген, эшлә*;

в) *иртәгәге, эшеңне, бүген, эшлә*.

5. Ияртүче теркәгечне билгеләгез. **(2 балл)**

а) *һәм*;

ә) *яисә*;

б) *фәкать*;

в) *ягъни.*

6. Мәкальдәге калын хәрефләр белән бирелгән сүзнең кайсы сүз төркеменә караганлыгы дөрес күрсәтелгән рәтне билгеләгез. **(2 балл)**

*Коралда кырык кешенең көче* ***бар****.* (Мәкаль)

а) хикәя фигыль;

ә) боерык фигыль;

б) хәбәрлек сүз;

в) ымлык.

7. Җөмләдә калын хәрефләр белән бирелгән сүзнең кайсы җөмлә кисәге икәнлеге дөрес күрсәтелгән рәтне билгеләгез. **(2 балл)**

*Карбыз* ***кабыгы аркасында*** *батыр җиргә егыла.* (Мәкаль)

а) кыек тәмамлык;

ә) сәбәп хәле;

б) вакыт хәле;

в) туры тәмамлык.

8. Бирелгән җөмләнең иярчен компонентының мәгънә ягыннан төре дөрес күрсәтелгән рәтне билгеләгез. **(2 балл)**

*Куян алданрак ычкынса, эт куып җитә алмый.* (Мәкаль)

а) иярчен урын җөмлә;

ә) иярчен вакыт җөмлә;

б) иярчен шарт җөмлә;

в) иярчен тәмамлык җөмлә.

**II. Теоретик бирем.**

Сыйфат фигыль турында белгәннәрегезне языгыз, фикерегезне мисаллар ярдәмендә дәлилләгез. **(6 балл)**

**III. Гамәли-иҗади бирем.**

***Балалар һәм китап***

*Дүрт-биш бала җыелганнар бер урынга,*

*Нәкъ уртада берсе китап тоткан кулга.*

*Һәммәсе дә колакларны торгызганнар,*

*Берсе укый, башкалары тыңлый шунда.*

*Утыралар китап укып, күңел ачып,*

*Шатлыкларын бергә-бергә уртаклашып.*

*Кайвакытта тыңлый болар тып-тын гына,*

*Кайчагында көлешәләр шыркылдашып.*

*Кайчагында әллә кемне кызганалар,*

*Уфылдашып, әкрен генә кузгалалар.*

***Ахырысы, бу китап бик күңелледер:***

***Күз дә алмый укый аны бу балалар.***

(Мәҗит Гафури)

1. ***Урынга*** сүзенә фонетик анализ ясагыз. **(3 балл)**

2. Шигырьдән түбәндәге сүзләрне сайлап языгыз:

Борын ассимиляциясе чагылыш тапкан сүзләр: **(1 балл)**

Тел арты ассимиляциясе чагылыш тапкан сүз: **(1 балл)**

Ирен гармониясе чагылыш тапкан сүзләр: **(1 балл)**

Аваз ияртеменнән ясалган фигыль: **(1 балл)**

Ымлыктан ясалган фигыль: **(1 балл)**

3. ***Дүрт-биш,*** ***һәммәсе***, ***көлешәләр*** сүзләренә морфологик анализ ясагыз. **(9 балл)**

4. Калын хәрефләр белән бирелгән җөмләнең баш кисәкләрен һәм компонент чикләрен билгеләгез, схемасын сызыгыз, җөмләгә билгеләмә бирегез. **(5 балл)**

5. Китап укыйсызмы? Китап уку нигә кирәк? Ничек уйлыйсыз: Интернет хәзерге көндә басма китапларны кысрыклап чыгара аламы? Фикерләрегезне 10 җөмләдән торган бәйләнешле текст итеп языгыз. **(10 балл)**